‘যারা ছাতক -দোয়ারার দুর্দিনে দিরাই-শাল্লায় গিয়ে বসে থাকে তাদেরকে বয়কট করুন। ছাতক-দোয়ারার উন্নয়নের জন্য আমরা সংসদ সদস্য নির্বাচিত করেছি দিরাই-শাল্লার জন্য নয়।’ মঙ্গলবার দোয়ারাবাজার উপজেলার দোহালিয়া ইউনিয়েনের দোহালিয়া বাজার ও বিয়ানীবাজারে নির্বাচনী গণসংযোগে এসব কথা বলেন সুনামগঞ্জ -৫ আসনের জাতীয় পার্টির মনোয়ন প্রত্যাশী সম্ভাব্য সংসদ সদস্য প্রার্থী আলহাজ্ব মোঃ জাহাঙ্গীর আলম। জাতীয় পার্টির কেন্দ্রীয় কার্যনির্বাহী কমিটির সদস্য ও দোয়ারাবাজার উপজেলা জাতীয় পার্টির সভাপতি আলহাজ্ব মোঃ জাহাঙ্গীর আলম বলেন, ‘নদী ভাঙ্গন, বেকারত্ব, অনুন্নত যোগাযোগ ব্যবস্থা ও ভঙ্গুর স্বাস্থ্যসেবায় ছাতক-দোয়ারার মানুষ যখন অতিষ্ঠ ঠিক সেই সময়ে যারা ছাতক-দোয়ারার কথা চিন্তা না করে দিরাই-শাল্লার কথা চিন্তা করেন তাদেরকে আর সুযোগ দেওয়া হবেনা। তাদের সীমাহীন ব্যর্থতার কারণে ছাতক-দোয়ারা এখনো পিছিয়ে আছে। ছাতক-দোয়ারায় পরিবর্তনের সুর উঠেছে। আগামী নির্বাচনে ব্যালট বিপ্লবের মাধ্যমে জনগণ এদেরকে সঠিক জবাব দেবে। তিনি আরো বলেন, ‘জাতীয় পার্টির চেয়ারম্যান পল্লীবন্ধু হোসেইন মুহাম্মদ এরশাদ এদেশের উন্নয়নের সূচনা করেছিলেন। তাই আগামীতে জনগণের কাঙ্ক্ষিত উন্নয়নের জন্য লাঙ্গলকে বিজয়ী করতে হবে।’ এসময় উপস্থিত ছিলেন দোয়ারাবাজার উপজেলা জাতীয় পার্টির সাধারণ সম্পাদক মোঃ হাবীবুল্লাহ হেলালী, ছাতক উপজেলা জাতীয় পার্টির সিনিয়র সহসভাপতি নুরু মেম্বাবার, যুবসংহতি নেতা জামাল উদ্দিন, জাপা নেতা আব্দুর রহমান, সৈয়দ মিয়া, কামাল হোসেন, আব্দুর রহিম, মুনসিফ আলী, মানিক মিয়া, আলাউদ্দিন, আব্দুন নূর প্রমুখ।